Lukáš Cabala

Lukáš Cabala (* 28. august 1986, Trenčín)Rodné mesto: Trencin, Slovakia. 28. augusta 1986. In:  je slovenský spisovateľ a prozaik. Vo svojej tvorbe literárne spracováva mesto Trenčín a jeho okolie, ktoré vystupuje ako výrazný priestorový aj významový rámec jeho próz. Jeho diela sa vyznačujú prepracovanou kompozíciou, intertextualitou a prelínaním rôznych časových a významových rovín. Bol dvakrát nominovaný v desiatke literárnej ceny Anasoft Litera a román Spomenieš si na Trenčín? (Artforum, 2024) bol v roku 2025 nominovaný na Cenu Európskej únie za literatúru. Je označovaný za predstaviteľa magického realizmu.

 Život a dielo 
Lukáš Cabala sa narodil v Trenčíne, vyrastal a žije v mestskej časti Opatová, kde v roku 2011 spolu s rodičmi založil internetový antikvariát Čierne na bielom. Záujem o literatúru a knižnú kultúru uňho vznikol ešte pred založením antikvariátu, jeho literárnej tvorbe predchádzala dlhodobá príprava a systematické venovanie sa knihám.

Literárne debutoval v roku 2020 novelou Satori v Trenčíne, vydanou vo vydavateľstve Artforum. Kniha je ilustrovaná českou japanologičkou, prekladateľkou a spisovateľkou Annou Cimou. Dielo otvára voľnú „trenčiansku“ alebo „vincentovskú“ trilógiu, ktorej hlavným protagonistom je postava Vincenta. Väčšina autorových textov je situovaná do prostredia Trenčína a jeho okolia. V kontexte súčasnej slovenskej literatúry je autor považovaný za netradičný fenomén najmä pre spôsob, akým začleňuje mesto Trenčín do svojich fikčných svetov, v ktorých šikovne prelína rôzne časové a priestorové roviny, čím vytvára magický medzipriestor. Novela Satori v Trenčíne bola nominovaná na literárnu cenu Anasoft Litera 2021 a v čitateľskom hlasovaní časopisu Knižná revue získala ocenenie Debut roka. Ďalším dielom, ktoré vyšlo vo vydavateľstve Artforum v roku 2021, je kniha Jar v Jekaterinburgu, ktorú ilustroval český ilustrátor a grafik Jindřich Janíček. Text voľne nadväzuje na predchádzajúce autorovo dielo a ďalej tak rozvíja tzv. „vincentovský“ cyklus. Ústrednou postavou je opäť Vincent, ktorý sa tentoraz ocitá v priestore podzemnej výskumnej stanice pod permafrostom ruskej Sibíri.

Zavŕšením vincentovskej trilógie je román Spomenieš si na Trenčín, ktorý vyšiel vo vydavateľstve Artforum v roku 2024. Dielo je sprevádzané maľbami trenčianskeho maliara Juraja Tomana. Vincent sa opäť vracia do Trenčína. Mesto je tu predstavené v rôznych časových rovinách. Autor pracuje s vedomým preostrovaním medzi prítomnosťou a minulosťou, čím narúša lineárne vnímanie reality a postupne spája jednotlivé časopriestorové línie do jednotného celku. Mesto sa tak zapĺňa historickými postavami spätými s jeho dejinami, najmä s niekdajšou židovskou komunitou, ktorá zohrávala významnú úlohu v kultúrnom a hospodárskom živote Trenčína na začiatku 20. storočia. Minulé vrstvy dejín vstupujú do dialógu so súčasnosťou prostredníctvom tém holokaustu, arizácie, kolektívnej pamäti, ale aj prostredníctvom spomienkovej nostalgie a súčasných konšpirácií. Román bol nominovaný na cenu Anasoft Litera a na literárnu cenu gymnazistov a stredoškolákov René. Bol tiež zaradený medzi trinásť nominovaných diel na Európsku cenu za literatúru. Dielo bolo preložené do maďarského jazyka prekladateľom Péterom Böszörményim ako Emlékszel majd Trencsénre? (Abacus+, 2025).

Vo vydavateľstve Artforum vyšiel v roku 2025 román Leto postávalo v horúcom vzduchu, kde autor zachytáva 90. roky 20. storočia na Slovensku. Kniha sa objavila v rebríčku Martinus Knihy roka 2025. V roku 2026 vo vydavateľstve Artforum výjde román Terpentín, na ktorom Lukáš Cabala autorsky spolupracoval s maliarom Jurajom Tomanom.

V roku 2023 mu vo vydavateľstve Ikar vyšla kniha pre deti Jeseň v lese, ktorú ilustrovala ilustrátorka Csilla Dózsa. Aj na ďalšej knihe pre deti Život v malinových horách spolupracoval s rovnakou ilustrátorkou. Kniha bola taktiež zaradená v rebríčku Martinus Knihy roka 2025.

 Prozaické dielo 
 Satori v Trenčíne (Artforum, 2020)
 Jar v Jekaterinburgu (Artforum, 2021)
 Spomenieš si na Trenčín? (Artforum, 2024)
 Leto postávalo v horúcom vzduchu (Artforum, 2025)
 Terpentín (Artforum, 2026)

 Detská literatúra 
 Jeseň v lese (Ikar, 2023)
 Život v malinových horách (Slovart, 2025)

 Referencie 

 Externé odkazy 

 Zoznam diel Lukáša Cabalu v súbornom katalógu Slovenskej národnej knižnice
 Čitateľský zlom nastal u Lukáša Cabalu až v dospelosti. Odvtedy knihy číta, píše aj predáva – rozhovor v denníku SME (2024)
 Spisovateľ Lukáš Cabala: Roky som písal do zásuvky, mal som dobrý tréning – rozhovor v denníku SME (2025)

Kategória:Osobnosti z Trenčína
Kategória:Slovenskí spisovatelia
Kategória:Slovenskí prozaici
Kategória:Slovenskí spisovatelia pre deti a mládež